Die VF Plus-Jeug in Gauteng het gestalte gegee aan sy taak om die Afrikaner-erfenis vir die nageslag behoue te laat bly deur deel te word van die Voortrekkermonument se ‘Herbou die Monument-projek’.
Die Voortrekkermonument en Erfenisstigting is weens die Covid-19-pandemie finansieël geknou aangesien hulle hoofsaaklik van toerisme afhanklik is vir fondse.
Die Afrikaner-erfenis is net soos ander kulture geskaaf en gevorm deur sy geskiedenis en dit is die jeug se taak om te sorg dat dit in geheel vir die nageslag behoue bly. Die VF Plus-Jeug is daarom aktief by die bewaring van monumente en gedenkwaardighede in die provinsie betrokke.
Die VF Plus-Jeug het die senotaaf gekies omdat dit die sentrale fokuspunt van die monument is wat die rusplek van die Voortrekkerleier Piet Retief en al die Voortrekkers wat tydens die Groot Trek gesterf het, simboliseer.
Die argitek van die monument, Gerhard Moerdijk, het die senotaaf so ontwerp dat die son op 16 Desember om 12:00 deur die opening van die koepeldak van die monument skyn op die woorde “ons vir jou Suid-Afrika” wat op die senotaaf uitgegraveer is.
Die publiek het die geleentheid om geldelik by te dra tot die beskerming van die geskiedkundige erfenis van Suid-Afrika. Besoek gerus die skakel: http://bit.ly/Erfenisdag vir nader besonderhede.